Illum il-Kummissjoni Ewropea adottat rapport dwar id-Direttiva Kwadru dwar l-Istrateġija Marina (MSFD) li joħroġ fid-dieher li, filwaqt li l-qafas tal-UE għall-protezzjoni ambjentali marina hu wieħed mill-aktar komprensivi u ambizzjużi madwar id-dinja, għad fadal sfidi persistenti, bħalma huma n-nutrijenti eċċessivi, it-tniġġis akustiku tal-baħar, l-iskart tal-plastik, tipi oħra ta' tniġġis u s-sajd li mhuwiex sostenibbli. Dan il-messaġġ jissaħħaħ aktar fil-“Messaġġi Marini II” tal-Aġenzija Ewropea għall-Ambjent li ġie ppubblikat illum ukoll. Il-Kummissarju responsabbli mill-Ambjent, is-Sajd u l-Oċeani, Virginijus Sinkevičius, stqarr li “Dan ir-rapport u l-Messaġġi Marini tal-EEA li jakkumpanjawh jikkonfermaw li jeħtieġ inżidu l-azzjoni tagħna biex nipproteġu l-ibħra u l-oċeani tagħna. Minkejja li għamilna progress, pereżempju fil-qasam tas-sajd sostenibbli, neħtieġu iżjed sforzi biex nwaqqfu t-tniġġis irresponsabbli tal-ibħra tagħna. Nosserva b'dispjaċir li l-Istati Membri tal-UE mhux se jilħqu l-Istatus Ambjentali Tajjeb li l-liġi kienet titlobhom jiksbu għall-ilmijiet marini kollha tagħhom sal-2020 u li, fil-każ ta' xi wħud mir-reġjuni marini, l-isforzi meħtieġa huma sostanzjali. Il-Kummissjoni se tniedi rieżami tad-Direttiva Kwadru dwar l-Istrateġija Marina, biex jaraw x'ħadem u x'ma ħadimx, u jaġixxu fuq in-nuqqasijiet identifikati. Il-Protezzjoni tal-ibħra u l-oċeani tagħna hi parti integrali tal-Patt Ekoloġiku Ewropew, u hi prekondizzjoni għas-sajjieda tagħna li jipprovdulna frott tal-baħar tajjeb għas-saħħa u sostenibbli fil-ġejjieni wkoll u għaldaqstant jistħoqqilha l-attenzjoni kontinwa tagħna mal-oqsma ta' politika kollha”. Hans Bruyninckx, id-Direttur Eżekuttiv tal-Aġenzija Ewropea għall-Ambjent, stqarr li “L-ibħra u l-ekosistemi marini tagħna qed ibatu wara snin ta' sfruttament żejjed gravi u ta' negliġenza. Appik li nilħqu punt fejn ikun tard wisq, iżda, kif jikkonferma r-rapport tagħna, għad għandna l-opportunità li nreġġgħu lura l-ekosistemi marini tagħna jekk naġixxu b'mod deċiżiv u koerenti u jekk insibu bilanċ sostenibbli bejn il-mod kif nużaw l-ibħra u l-impatt tagħna fuq l-ambjent tal-baħar. F'dan il-kuntest, l-Istrateġija l-ġdida tal-UE għall-Bijodiversità għall-2030 u elementi oħra tal-Patt Ekoloġiku Ewropew għandhom jiggwidaw sabiex ikun hemm għaddejja azzjoni urġenti u koerenti għall-protezzjoni u r-restawr tal-ilmijiet marini.” Ir-rapport MFSD juri li l-istat tal-ibħra tal-Ewropa ivarja sew. Daqs nofs l-ilmijiet kostali tal-Ewropa huma soġġetti għal ewtrofikazzjoni qawwija. Għalkemm ir-regoli tal-UE li jirregolaw is-sustanzi wasslu għal tnaqqis fil-kontaminanti, kien hemm akkumulazzjoni akbar ta' plastik u residwi kimiċi tal-plastik fil-biċċa l-kbira tal-ispeċijiet marini. Permezz tal-politika komuni tas-sajd tal-UE, kważi kull ħatt l-art fil-Grigal tal-Atlantiku ġej minn stokkijiet tajbin għas-saħħa. Madankollu, dan mhux il-każ tal-Mediterran, li għalih jenħtieġu aktar sforzi. Ir-rapport tal-Messaġġi Marini II tal-EEA, li jikkontribwixxi għall-analiżi tal-Kummissjoni, juri li l-użu storiku u, f'xi każijiet, l-użu attwali tal-ibħra tagħna qed iħalli l-effett tiegħu u qed iwassal għal bidliet fil-kompożizzjoni tal-ispeċijiet u l-ħabitats marini kif ukoll għal bidliet fil-kompożizzjoni globali fiżika u kimika tal-ibħra. Ir-rapport jissuġġerixxi soluzzjonijiet li jistgħu jgħinu lill-UE tilħaq l-għan tagħha ta' ibħra nodfa, f'saħħithom u produttivi, b'mod partikolari permezz ta' ġestjoni bbażata fuq l-ekosistema. Iżid ukoll li hemm sinjali ta' rkupru f'xi oqsma tal-ekosistema marina bħala riżultat ta' sforzi sinifikanti, spiss idumu deċenji, biex jitnaqqsu ċerti impatti bħal dawk ikkawżati mill-kontaminanti, mill-ewtrofikazzjoni u mis-sajd eċċessiv. Sfond Id-Direttiva Kwadru dwar l-Istrateġija Marina (MSFD) tat imbuttatura biex jinftiehmu aħjar il-pressjonijiet u l-impatti tal-attivitajiet tal-bniedem fuq il-baħar, u l-implikazzjonijiet tagħhom għall-bijodiversità marina, għall-ħabitats tagħhom u għall-ekosistemi li jsostnu. L-għarfien miksub mill-implimentazzjoni ta' din id-Direttiva kien, pereżempju, xprunatur li wassal biex tiġi adottata d-Direttiva dwar il-Plastik li Jintuża Darba Biss. Wassal għal kooperazzjoni akbar fost l-Istati Membri littorali tal-erba' reġjuni tal-baħar Ewropej, kif ukoll fost ir-reġjuni marini. Għaldaqstant, l-Istati Membri li mhumiex fl-UE għandhom l-għan ukoll li jiksbu status ambjentali tajjeb jew l-ekwivalenti tiegħu. Id-Direttiva titlob li l-Istati Membri jistabbilixxu strateġiji koordinati fuq livell reġjonali sabiex jinkisbu ibħra nodfa, f'saħħithom u produttivi. Dan l-għan globali, imsemmi “Status Ambjentali Tajjeb”, jiġi ddeterminat skont għadd tal-hekk imsejħa “deskritturi” (eż bijodiversità, sajd, ewtrofikazzjoni, kontaminanti, skart, tniġġis akustiku tal-baħar). Id-Direttiva hija leġiżlazzjoni ewlenija li tipproteġi u tippreserva l-bijodiversità marina u l-ħabitats tagħha, u hi għalhekk għodda ewlenija għall-implimentazzjoni tal-Istrateġija għall-Bijodiversità 2030 u tal-Istrateġija "Mill-Għalqa sal-Platt” u hi kontributur ewlieni biex tinkiseb l-ambizzjoni ta' tniġġis żero fil-baħar. Barra minn hekk, hi marbuta mill-qrib ukoll mal-Istrateġiji li qed jitħejjew dwar il-Kimiċi Sostenibbli, kif ukoll dik għal Trasport Intelliġenti u Sostenibbli. L-MFSD għandha tiġi rieżaminata sa nofs l-2023 u se jiġu proposti emendi fejn meħtieġ. Ir-rieżami se janalizza wkoll il-kisbiet u l-isfidi għall-protezzjoni ambjentali tal-Ibħra Ewropej f'konformità mal-aġenda għal regolamentazzjoni aħjar tal-Kummissjoni u miegħu se jkun għaddej ukoll rieżami tal-Politika Komuni tas-Sajd. Għal aktar informazzjoni L-ibħra, l-oċeani u l-kosti tal-Ewropa